गोदान दिल्ली , 18 नभेम्बरः मंगलबारखालि अनलाइननि गेजेरजों खुंनाय ब्रिक्स जथुम्मायाव गाहाय मन्थ्रि नरेन्द्र मदिआ गावनि बिबुंथियाव माखासे गोनांथार बाथ्राफोरखौ बुंथिदों । बिथाङा बुंदोंदि उदखारि जेंनाया मुलुगनि बयनिख्रुइबो देरसिन जेंना । जों बे जेंनाखौ फोजोबस्रांनो थाखाय मुलुगनाङै खौसेथि जानांगौनि गोनांथि दङ' आरो जायफोर हादरा उदखारिनि हेंथायै गसंथेनायाव हेफाजाबनि गोनांथि दं बेफोर हादरफोरखौ हेफाजाब होलायनांगौ । बे ब्रिक्स जथुम्मायाव ब्राजिल , रासिया , भारत , चीन आरो खोला आफ्रिकानि गाहाय मन्थ्रि आरो हादरगिरिआ बाहागो लानानै सोलिफु कभिड - 19 नि थासारिखौ लानानै सावरायनायजों लोगोसे बे अलख'दनि समाव रांखान्थियारि थासारिखौ बोखांफिननाय आयदानि सायाव सावरायनाय जायो । गाहाय मन्थ्रि मदिआ गावनि बिबुंथियाव इउ एन , मुलुगनां फालांगियारि गौथुम आरो मुलुगनां देहा फसंथानफोरबादि गौथुमफोरखौ गोख्रों खालामनानै मुलुगनां सोमजिनाय जेंना आयदाफोरखौ बोस्रांनायजों लोगोसे रांखान्थियारि बिथिङाव जौगाखांहोनायनि सायाव राहा लानायनि बागै फोरमायथियो । बे जथुम्मायाव गाहाय मन्थ्रि नरेन्द्र मदिनि बिबुंथि लाखिनायखौ जथुम्मायाव बाहागो लानाय गासै दैदेनगिरिफोरानो मदद होफादों । मदिआ बंबावदोंदि , आत्मनिर्भर भारत बिथांखिनि गेजेरजों भारतआव जों फालांगियारि बिथिङाव सोलायनाय लाबोनायनि फारिखान्थिखौ जागायदों । बे बिथांखिखौ जों कभिड - 19 महामारिनि उनाव मुलुगनाङैनो बेंगुरा जानानै थानाय रांखान्थियारि थासारिखौ फोजौखांफिननायनि असिलायै जागायनाय जादों । थारैनो दासिम आत्मनिर्भर बिथांखिनि जोहै हादरनि गोबां सुबुंफोरानो गावखौ फसंथानायाव रेहाय मोननो हादों होननानै गाहाइ मन्थ्रि मदिआ गावनि बिबुंथियाव बुंबावो । 
उदखारि जेंनाया मुलुगनि बयनिख्रुइबो देरसिन जेंना , हेफाजाब होना हादोरफोरनि हेंथायै गसंथेनांगौः मदि